b'\n_START_ARTICLE_\nOliver Cromwell\n_START_SECTION_\nZgodnja leta in voja\xc5\xa1ka kariera\n_START_PARAGRAPH_\nCromwelli so bili srednjo uspe\xc5\xa1na dru\xc5\xbeina iz Huntingdonshira, \xc5\xbee dolga leta so delali v javnih slu\xc5\xbebah. Ni bilo presenteljivo, da je bil Oliver Cromwell \xc5\xbee pri 28 letih izvoljen v parlament. Leto kasneje je Karel I. razpustil parlament. Ko je Karel vladal sam, se je Cromwell posvetil dru\xc5\xbeinskim zadevam in krajevni politiki. Po osebni krizi se je spreobrnil iz anglikanske vere v puritanstvo, kar je kasneje vplivalo na marsikatero njegovo odlo\xc4\x8ditev. Leta 1640 se je vrnil v parlament na strani radikalcev kot njegova bratranca Crishtoper Hampdenin in John Pym._NEWLINE_Ko je izbruhnila dr\xc5\xbeavljanska vojna (1642\xe2\x80\x931651), je bil Cromwell poobla\xc5\xa1\xc4\x8den polkovnik v parlamentarni vojski. Bil je odgovoren za majhen konjeni\xc5\xa1ki eskadron. Kmalu je spoznal, da parlamentarni zadevi ni pomagala njegova mala, neizurjena in neurejena vojska. Opazil je tudi poguben u\xc4\x8dinek naskoka konjenice, ki jo je vodil princ kraljevi ne\xc4\x8dak Rupert pri Edgehillu. Cromwell se je zato odlo\xc4\x8dil, da bo izoblikoval prav take \xc4\x8dete. Do leta 1643 je imel polk z 800 konjeniki. Zaradi njihovega neustra\xc5\xa1nega in zelo discipliniranega bojevanja so jim kmalu nadeli vzdevek\xc2\xa0\xc2\xbbjunaki\xc2\xab. V bitki pri Marston Mooru julija leta 1644 je njegova konjenica prepodila rojaliste.\n_START_SECTION_\nNapredovanje in vzpon na oblast\n_START_PARAGRAPH_\nZmaga pri Roundheadu je uni\xc4\x8dila rojalisti\xc4\x8dno mo\xc4\x8d na severu. Cromwellu je parlament dovolil spremeniti sestavo vojske. Rezultat tega je bil nov model vojske, katere konjeni\xc5\xa1ki general je postal on. Navdihnila ga je gore\xc4\x8da vera v pravi\xc4\x8dnost stvari. Tako kot Cromwell sam je ve\xc4\x8dina vojakov pripadala neodvisnim protestantskim sektam. Bili so nezaupljivi do prezbiterijancev, ki so vodili parlament, a tudi do anglikanskih privr\xc5\xbeencev kralja Karla I._NEWLINE_V zapletenem zaporedju dogodkov ki so sledili leta 1646 sledili vdaji privr\xc5\xbeencev kralja Karla I., je Cromwell naprej sku\xc5\xa1al posredovati med vojsko, ki se ni hotela raziti, in parlamentom, katerega \xc4\x8dlan je \xc5\xa1e vedno bil. Sku\xc5\xa1al je tudi prepri\xc4\x8dati kralja, da bi sprejel predlagano ustavo._NEWLINE_Cromwell ni imel ve\xc4\x8d nekdanjega spo\xc5\xa1tovanja do kralja, ko je \xc5\xa1kotska kraljeva vojska na Karlovo pro\xc5\xa1njo vdrla v Anglijo in tako spro\xc5\xbeila drugo dr\xc5\xbeavljansko vojno. Na novo ustanovljena vojska je kmalu premagala kraljevo. Cromwella je razjezila\xc2\xa0\xc2\xbbenkratna izdaja\xc2\xab, zato se je odlo\xc4\x8dil, da ga pripelje pred sodi\xc5\xa1\xc4\x8de. Izvr\xc5\xa1itev smrtne obsodbe nad Karlom je \xc5\xa1e bolj razdra\xc5\xbeila rojalisti\xc4\x8dna \xc4\x8dustva. Potem ko je Cromwell opravil z Irci, je napadel \xc5\xa0kote, ki so bili povezani s Karlom II. Zaustavil je njihovo novo ofenzivo septembra leta 1651 v Worchestru._NEWLINE_Angliji je zdaj - ne ravno zadovoljivo - vladal t.i okrnjeni parlament, ki si je sam podalj\xc5\xa1al mandat; ta parlament je sestavljalo jedro radikalcev, ki so Karla postavili pred sodi\xc5\xa1\xc4\x8de. Ve\xc4\x8d kot leto dni je Cromwell opazoval njihovo delovanje in omahovanje in bil je \xc4\x8dedalje bolj razo\xc4\x8daran. Predvsem je bil proti vojni, ki so jo za\xc4\x8deli z Nizozemci. Nekega dne je v parlamentu vstal in rekel:\xc2\xa0\xc2\xbbTo ni nikakr\xc5\xa1en parlament. Naredil bom konec va\xc5\xa1emu sedenju.\xc2\xab\xc2\xa0S pomo\xc4\x8djo skupine mu\xc5\xa1ketirjev je to tudi storil._NEWLINE_V preostali letih Commonwealtha, kot so imenovali republiko, so se neprestano potegovali za oblast. Cromwellow novi parlament,\xc2\xa0\xc2\xbbskup\xc5\xa1\xc4\x8dina svetnikov\xc2\xab, je dolge mesece sprejemal radikalne ukrepe za uvajanje enakopravnosti, potem pa ga je z dr\xc5\xbeavnim udarom razpustil neki Cromwellov privr\xc5\xbeenec. Nova ustava je potem Cromwella dolo\xc4\x8dila za dosmrtnega Lorda protektorja. Precej\xc5\xa1no mo\xc4\x8d je dodelila tudi dr\xc5\xbeavnemu svetu in parlamentu. Cromwell se je pet let bojeval s svojimi parlamenti in jih ob\xc4\x8dasno spet razpu\xc5\xa1\xc4\x8dal. Nesoglasja so bila predvsem pri pravicah obdav\xc4\x8devanja. Drugi kamen spotike je bilo upravljanje lokalnih vladnih uradnikov, ki jim je Cromwell dal precej\xc5\xa1no mo\xc4\x8d. Prav oni so izsilili tista stroga puritanska na\xc4\x8dela o kakr\xc5\xa1nem koli razvedrilu, na\xc4\x8dela, ki so tako zaznamovala Cromwellovo vladanje._NEWLINE_V svoji zunanji politiki je bil Cromwell zelo protestantsko in proti\xc5\xa1pansko usmerjen. Z Nizozemci je podpisal premirje in na Karibe poslal ekspedicijo. Tam so Angle\xc5\xbei \xc5\xa0pancem pravo\xc4\x8dasno iztrgali Jamajko. Vojna se je nadaljevala v \xc5\xa0panski Nizozemski (danes Belgija) z zavzetjem mesta Dunkerque.\n_START_SECTION_\nPadec in smrt\n_START_PARAGRAPH_\nCommonwealth so med njegovim kratkim obstojem ogro\xc5\xbeali ob\xc4\x8dasni rojalisti\xc4\x8dni upori. Vlada je postajala vedno manj priljubljena. Po Cromwellovi smrti so ji bili \xc5\xa1teti dnevi. Kralja Karla II. so navdu\xc5\xa1eno sprejeli, ko se je leta 1660 vrnil, puritanska republika pa se je zdela kot huda mora.\n_START_SECTION_\nStali\xc5\xa1\xc4\x8da\n_START_PARAGRAPH_\nZanimiv je Cromwellov odnos do smrtne kazni. Kot Lord protektor je smrtno kazen prepovedal, razen za umor ali izdajo. V\xc4\x8dasih je tudi sam posredoval da bi bila kazen milej\xc5\xa1a. Toda po drugi strani je kot vrhovni guverner Irske hladnokrvno ukazal pokol civilistov v Droghedi in Wexfordu, ko so zadu\xc5\xa1ili rojalisti\xc4\x8dno-katoli\xc5\xa1ki upor. Cromwellu je bilo vsaj teoreti\xc4\x8dno zaupano, da je dr\xc5\xbeal ravnovesje med izvr\xc5\xa1ilno mo\xc4\x8djo in parlamentom. Bil je zelo veren \xc4\x8dlovek, puritanec, ki je bil prepri\xc4\x8dan, da je pred Bogom malo vreden. Hkrati pa je bil prepri\xc4\x8dan da je sam bo\xc5\xbeje orodje in da so njegove odlo\xc4\x8ditve, ki jih je sprejel po dolgih molitvah, izraz bo\xc5\xbeje volje.'